text: Forerindring..
  Det er allerede et Par Aar siden jeg lovede Hr. Professor Nyerup min Faders Biografi til den Portrætsamling, Hr. Professoren udgiver i Fællig med Hr. Kaaberstikker Lahde. Men andre imellemkommende Forhindringer opholdte mig fra strax at kunde opfylde Løftet. Imidlertid samlede jeg af og til hvad jeg fra mine yngre Aar kunde erindre mig, min Fader havde fortaalt sin Familie og sine Venner om sin Opdragelse og Ungdom, dels og hvad jeg om hans senere Aar selv havde erfaret. Men ikke saasnart fik jeg disse Samlinger sankede til et Helt, før jeg strax saa, at det langt overgik den Plan, og det Maal, som følges i de nyerupske Biografier. Jeg besluttede derfor, at ikke mit Arbejde skulle være forgæves, og da jeg desuden ikke siden er vorden erindret om hint Løfte, særskilt at udgive denne Biografi.
  At gøre Undskyldning for Udgivelsen af en endnu levende, ja skønt Olding dog endnu meget virksom Mands Biografi, behøver jeg ikke, da vi har flere saadanne baade af Vedkommende selv og Andre forfattede Levnetsbeskrivelser af endnu levende Mænd. Den Mand, til hvis Biografi jeg her vover at give Bidrag, har nu i 40 Aar virket som Embedsmand og Skribent, og i begge Henseender skaffet sig sine Medlevendes udmærkede Agtelse, og et Navn, jeg tør spaa mig, skal mindes, saalænge vort Sprog agtes og læses. Af megen Nytte ville det være, man om alle vore fortjente Mænd kunde have Efterretninger, der gave os noget mere end saadanne Levnetsomstændigheder, som de have tilfælleds med alle Mennesker, Efterretninger der gjorde os bekændte med hine Mænds Opdragelse, Karakter, private Levnet o. s. v. Men sjælden underrettes vi om alt dette i de fleste Biografier, fordi det oftest ikke stod i Forfatterens Magt at tilfredsstille Læsernes Nysgerrighed heri, af Mangel paa nøje Bekændtskab og privat Omgang med den Mand, hvis Levnet beskrives. Det er derfor en behagelig Pligt for dem, som Lykken har sat i en nøjere Forbindelse med Mænd, hvis Levnetsomstændigheder til alle Tider maa blive videværdige, at forebygge denne almindelige Klage over Mangel paa Efterretninger. Dette især var og mit Hovedmed, da jeg samlede til denne Biografi.